Olwali olwo nga musajja mukulu ara omutaka w’oku kyalo agenda ku kisu kya mbaatakabuzi, ng’agenda agwa ku ggi lyayo erya kyenvu eritemagana okukira zzaabu. Agenda okulikwatako nga lizitowa okukamala oba gamba nti okukirako endoddo. Musajja mukulu ono yali agenda okulikasuka ebbali, anti ng’alowooza nti oboolyawo waliwo amuteze akakodyo amufunire mu nfo bw’atyo amukole ky’ayagala. Naye ate oluvannyuma n’asalawo okulyetwalira awaka we. Eky’omukisa,eggi lino lyafuuka zzaabu era ebirungi bye yajja mu ggi lino tabitenda. Anti buli olwakyanga ng’afuna ebyengera ebya zzaabu era ekyavaamu nga musajja mukulu agaggawala kutuuka kufuukira ddala bifeekeera olw’okutunda amaggi aga zzaabu ku kyalo. Kyokka eby’embi gye yakoma okugaggawala gye yakoma n’okululunkana ssaako n’obutakkuta. Era nga ye yeeyagaliza kufuna magi ga mbaata aga zzaabu omulundi gumu so ssi kudda mu kamukamu. Munnange ng’asalawo kutta mbaata mbu olwo asobole okuggyamu amaggi aga zzaabu gonna agaalimu olwo nno yeeyoolere obugagga omulundi gumu. Ebyembi kyamubuukako bwe yabaaga embaata n’atasangamu yadde erimu liti!